Regering vat dalk sy kans met goedkoper petrolprys(Foto: Maroela Media) Alle tekens is daar dat brandstof moontlik volgende maand goedkoper gaan wees. Die drukgroep Outa is egter nou bekommerd dat Enoch Godongwana, minister van finansies, van dié geleentheid gebruik gaan maak om die brandstofheffing met 25c tot 30c per liter te verhoog. Dié stap word glo in die vooruitsig gestel sodat daar ekstra fondse ingesamel kan word om die Gautengse snelwegverbeteringseffekte te dek – die einste snelwegeffekte wat reeds vereffen sou gewees het indien die regering destyds net na Outa geluister het, sê dié drukgroep nou. Wayne Duvenage, uitvoerende hoof van Outa, sê daar is sterk aanduidings dat die minister die brandstofheffing gaan verhoog, om die skrap van e-tol te verreken. “Sou dit gebeur, sal Outa hierdie besluit aan die kaak stel op grond daarvan dat die brandstofheffing reeds meer as R2,50/ℓ verhoog is sedert die Gautengse snelwegopgradering in 2008 begin het.” Die regering het destyds versuim om Outa se voorstel van ŉ voorafvasgestelde 10c/ℓ-verhoging in die brandstofheffing sowat 11 jaar gelede op te neem, wat die uitgawes teen vandag sou vereffen het. “Ons regering het in die verlede uiters swak besluite geneem, nie net oor verskillende brandstofheffings en belasting nie, maar ook oor die padfinansieringsopsies wat tot sy beskikking is.” Duvenhage wys daarop dat ’n 25c/ℓ-brandstofheffing ’n bykomende R5,5 miljard jaarliks in die tesourie se koffers sou beteken. “As hulle dus nou die brandstofheffing opstoot, sal dit geld vir die regering beteken, maar motoriste se sakke op die lang termyn raak soos petrol weer al duurder word. “Ons het hierdie fliek al voorheen gesien, wanneer die regering desperate finansieringsbesluite neem op grond van korttermyn eksterne faktore, net om te sien hoe die negatiewe gevolge op die lang termyn uitspeel.” Outa sê ’n goeie voorbeeld hiervan is toe die petrolprys middel 2014 van meer as R14/ℓ tot R10,31/ℓ in Februarie 2015 gedaal het en die destydse minister van finansies Nhlanhla Nene besluit het om ’n brandstofheffing en padongelukkefondsheffing van onderskeidelik 30c/ℓ en 50c/ℓ in te stel. “Hierdie besluit alleen het elke jaar sowat R17 miljard by die tesourie se geldkoffers gevoeg en permanent 80c/ℓ by die brandstofprys gevoeg. “Die regering moet kyk na groter doeltreffendheid in die bestuur van die land se sake, eerder as om maniere te soek om meer op sy belastingbetalers te teer.” Lees meer hier oor die Outomobiel‑Assosiasie (AA) se voorspelde brandstofpryse vir September.